Tájékoztató záróvizsgázó hallgatók részére

A 2021. júniusi záróvizsgára jelentkezés űrlap a Modulo programban **2021. április 2.** 10:00 órától nyílik meg.

A jelentkezés határideje minden szakon és képzési szinten: **2021. április 23. 23:59.** Az **osztatlan tanárképzésben** végző hallgatók a szakdolgozat központilag meghatározott korábbi leadási határideje okán **2021. április 15. 23:59-ig** jelentkezhetnek!

**A fenti határidő lejáratát követően további jelentkezés semmilyen indokra tekintettel nem engedélyezhető!**

**A szakdolgozat és/vagy portfólió feltöltési határidői:**

* osztatlan tanárképzésben (szakdolgozat): **2021. április 15.**
* alapképzésen, bölcsész mesterképzésen és szakirányú továbbképzésen: (VÁLTOZÁS!) **2021. április 30.**
* Inkluzív fejlesztő szakpedagógus szakirányú továbbképzésen, valamint Stíluskommunikátor szakirányú továbbképzésen: **2021. május 11.**
* osztatlan tanárképzésben és tanári mesterképzésen (portfólió): **2021. május 20.**
* felsőoktatási szakképzésen: **2021. május 21.**

A szakdolgozat és a portfólió beadás első sorban **elektronikus formában** (MODULO-ba feltöltve) történik. A MODULO-ba történő kötelező feltöltésen túl a szakot gondozó intézet/tanszék tájékoztatása alapján a szakdolgozat és a portfólió beadásának egyúttal e-mailen vagy az arra létrehozott CooSpace felületen is meg kell történnie. Bekötött példány leadása nem elvárás.

Felhívjuk figyelmüket, hogy **a záróvizsgára jelentkezés** **a szakdolgozat és/vagy portfólió feltöltési** **határidejétől független!** A dolgozatokat ***a már elküldött jelentkezés*** csatolt űrlapjaként kell feltölteniük. A beadott űrlapot a Modulo főoldalán a „Folyamatban” mappában tudják ismételten megnyitni. A záróvizsgára jelentkezés részletes tájékoztatóját az űrlapon az „i” – re kattintva találják, kérjük, szíveskedjenek figyelmesen elolvasni és a leírtak szerint eljárni!

A záróvizsgák **2021. június 7 - 18.** időszakban kerülnek megszervezésre.

A végzős hallgatók vizsgaidőszaka: **2021. május 25 - 2021. június 2-ig**, a teljesítések ellenőrzésére vonatkozó reklamációs időszak szintén **2021. június 2-ig tart**. (Az elmaradt teljesítés rögzítését a fenti határidőig a tárgyat oktató intézetben/tanszéken kell kérni! )

A vizsgák és a záróvizsga időpontjától eltérő időben szervezett szakdolgozatvédés megvalósítása tanszéki/intézeti hatáskör, azok az érvényben lévő járványügyi előírásokhoz alkalmazkodva kerülnek megszervezésre. Kérjük, folyamatosan figyeljék a közzétett híreket és a feltételekről érdeklődjenek a szakjukat gondozó tanszéknél/intézetnél!

A záróvizsgák lebonyolításáról szintén az aktuális járványügyi előírások szerint intézkedünk, a jelentkezett hallgatókat várhatóan május hónap második hetében a CooSpace felületén az adott bizottság színteréhez rendeljük, ezáltal értesülnek a záróvizsga időpontjáról és helyszínéről/színteréről is. Felhívjuk figyelmüket, hogy az eredeti beosztás módosítására nincs lehetőség, tehát mindenkinek abban az időpontban kell a záróvizsgát teljesítenie, amikorra időpontot kap!

A kommunikáció első sorban elektronikus úton, e-mailben történik, így kérjük, hogy a Neptun rendszerben az e-mail címüket szíveskedjenek aktualizálni, valamint ugyanitt és a CooSpace felületén a profiladataik között állítsák be, hogy e-mail értesítést kapjanak, ha valamely felületen új hír jelenik meg vagy üzenet érkezik.

Amennyiben a tantervi követelmények ellenőrzése során hiányosságot találunk, e-mailben küldünk értesítést. Az e-mail értesítés sikertelensége esetén a CooSpace-n az adott színtérben, privát üzenetben megkíséreljük elérni a hallgatót, azonban további kapcsolatfelvételi módot nem keresünk. A Tanulmányi Osztály a CooSpace üzeneteket az értesítések kiküldését követően nem kezeli, így azokra e-mailben szíveskedjenek reagálni.

Az érvényben lévő járványügyi rendelkezések alapján az oklevélátadó ünnepségről, az aktuális tudnivalókról, esetleges változásokról folyamatosan tájékoztatjuk Önöket, kérem, rendszeresen figyeljék a CooSpace hallgatói színterét, a kari honlapon található Tanulmányi Híreket, valamint a közösségi oldalainkat!

Szeged, 2021. április 1.

 Faragó Zita

 a Tanulmányi Osztály vezetője